PIRMOSIOS INSTANCIJOS TEISMO (ketvirtoji kolegija) SPRENDIMAS
2007 m. vasario 8 d.
Byla T‑318/04
Vladimir Boucek
prieš
Europos Bendrijų Komisiją
„Pareigūnai – Atviras konkursas – Neleidimas laikyti egzaminų raštu – Pavėluotas paraiškos dalyvauti konkurse pateikimas“
Dalykas: Ieškinys, kuriuo prašoma panaikinti atviro konkurso EPSO/A/2/03 atrankos komisijos sprendimą neleisti ieškovui laikyti šio
konkurso egzaminų raštu dėl to, kad jis pavėluotai pateikė visą kandidato bylą.
Sprendimas: Atmesti ieškinį. Kiekviena šalis padengia savo bylinėjimosi išlaidas.
Santrauka
1.      Pareigūnai – Konkursas – Organizavimas – Dalyvavimo sąlygos ir tvarka
(Pareigūnų tarnybos nuostatų III priedo 2 ir 5 straipsniai)
2.      Pareigūnai – Konkursas – Pranešimas apie konkursą
(Pareigūnų tarnybos nuostatų III priedo 1 straipsnio 1 dalies h punktas ir 2 straipsnis)
1.      Elektroniniu paštu neinformavus konkurso dalyvių apie jų pirminės atrankos testų rezultatus ir šitaip nepakvietus jų užpildyti
dalyvio paraiškos formą nepadaromas pavojų gero administravimo principui keliantis pažeidimas, jei suinteresuoti asmenys buvo
pakankamai informuoti apie tai, kad apie šiuos rezultatus jiems bus pranešta ir kvietimas jiems bus pateiktas per asmeninį
aplanką Europos personalo atrankos tarnybos (EPSO) tinklalapyje, kurį jie turėjo nuolat pasitikrinti, ir apie numatomą šio
pranešimo pateikimo laiką.
Tokiomis aplinkybėmis dalyviams suteiktas trijų savaičių terminas susipažinti su atitinkama informacija EPSO tinklapyje, užpildyti
bei išsiųsti paraiškos formą, negali būti laikomas nepakankamu.
(žr. 42 ir 46 punktus)
2.      Pareigūnų tarnybos nuostatų III priedo 1 straipsnio 1 dalies h punktu, kuriame numatyta, kad pranešime apie konkursą turi
būti nurodyta galutinė paraiškų dalyvauti konkurse pateikimo data, nereikalaujama, kad šiame pranešime būtų nurodyti paraiškos
formų ir šias paraiškas papildančių dokumentinių įrodymų pateikimo terminai, kai konkurso sąlygose numatyta, kad šie dokumentai
turės būti atsiųsti ir atitiktis dalyvavimo konkurse sąlygoms bus tikrinama tik užbaigus pirminės atrankos etapą. Šie dokumentai
realiai tik papildo registruojantis pateiktą paraišką.
(žr. 59–61 punktus)
Nuoroda: 2004 m. spalio 26 d. Pirmosios instancijos teismo sprendimo Falcone prieš Komisiją, T‑207/02, Rink. VT p. I‑A‑305 ir II‑1393, 41 punktas.